ፓርላማው በአስቸኳይ ጊዜ አዋጁ ላይ እንዲወስን በአስቸኳይ ተጠራ
የሕዝብ ተወካዮች ምክር ቤት አባላት በአስቸኳይ አዋጁ ላይ እንዲወስኑ ለአስቸኳይ ስብሰባ ተጠሩ፡፡ ከየካቲት 1 ቀን 2010 ዓ.ም. ጀምሮ ለአንድ ወር ዕረፍት የወጡት የፓርላማ አባላት ለአስቸኳይ ስብሰባ በመጠራታቸው ምክንያት፣ ከማክሰኞ የካቲት 20 ቀን 2010 ጠዋት ጀምሮ ሪፖርት ሲያደርጉ እንደነበር ለማወቅ ተችሏል፡፡ የፓርላማው አባላቱ የተጠሩት የሚኒስትሮች ምክር ቤት የካቲት 9 ቀን 2010 ዓ.ም. ያፀደቀው የአስቸኳይ ጊዜ አዋጅ ላይ ተወያይተው ለመወሰን መሆኑን፣ የተገኙ መረጃዎች አመልክተዋል፡፡ የሚኒስትሮች ምክር ቤት የአስቸኳይ ጊዜ አዋጅ በማወጅ ተግባራዊ የማድረግ ሥልጣን በሕገ መንግሥቱ ቢሰጠውም፣ ፓርላማው በሥራ ላይ በሚገኝበት ጊዜ የአስቸኳይ ጊዜ አዋጁን በ48 ሰዓት ውስጥ አቅርቦ ማፀደቅ ይኖርበታል፡፡ ፓርላማው በሥራ ላይ በማይገኝበት ጊዜ ደግሞ የአስቸኳይ ጊዜ አዋጁን በ15 ቀናት ውስጥ አቅርቦ ማፀደቅ ይኖርበታል፡፡ ፓርላማው ለዕረፍት በተበተነበት ወቅት የታወጀው የአስቸኳይ ጊዜ አዋጁ አሥራ አምስተኛ ቀኑን የሚይዘው በመጪው ዓርብ የካቲት 23 ቀን 2010 ዓ.ም. በመሆኑ በዛው ዕለት ተሰብስቦ እንዲወስን፣ አባላቱ በአስቸኳይ ከዕረፍት እንዲመለሱ በአፈ ጉባዔው አማካይነት ተጠርተዋል፡፡ የአስቸኳይ ጊዜ አዋጁ በሥራ ላይ ቢውልም በተወሰኑ የኦሮሚያና የአማራ ክልል አካባቢዎች ሰላማዊ ተቃውሞዎች ሲካሄዱ ተስተውሏል፡፡ የሕዝብ ተወካዮች ምክር ቤት አባላት የአስቸኳይ ጊዜ አዋጁን እንዳያፀድቁ በማኅበራዊ ድረ ገጾች ጥሪ እየቀረበላቸው መሆኑን መገንዘብ ተችሏል፡፡ ይህንን ሁኔታ ያስተዋለው የአስቸኳይ ጊዜ አዋጁ ኮማንድ ፖስት ሴክሬታሪያት ማክሰኞ የካቲት 20 ቀን 2010 ባወጣው መግለጫ፣ ‹‹በኦሮሚያ ክልል የሕዝብ ተወካዮች አባላት የመኖሪያ ቤትና አድራሻ በተለያዩ የማኅበራዊ ሚዲያ በማሠራጨት፣ ፀረ ሰላም ኃይሎች በአካል ቤታቸው ድረስ በመሄድና ስልክ በመደወል እያስፈራሯቸው ነው፤›› ብሏል፡፡ ይህንን እንቅስቃሴም እንደማይታገስ አስታውቋል፡፡ በሕገ መንግሥቱ መሠረት ፓርላማው የአስቸኳይ ጊዜ አዋጅን ማፅደቅ የሚችለው በሁለት ሦስተኛ ድምፅ መሆኑ ተደንግጓል፡፡ 